**วัดคลองต้นราษฎร์บำรุง**

**สภาพฐานะและที่ตั้งวัด**

วัดคลองตันราษฎร์บำรุง ตั้งอยู่หมู่ที่ ๓ ตำบลเกษตรพัฒนา อำเภอบ้านแพ้ว จังหวัดสมุทรสาคร แยกออกมาจากตำบลคลองตัน มีที่ดินที่ตั้งวัด จำนวน ๒๐ ไร่ ๒ งาน ๕๗ ตารางวา วัดนี้ตั้งมาประมาณ ๑๐๕ ปีเศษ สังกัดคณะสงฆ์มหานิกาย ได้รับพระราชทานวิสุงคามสีมาแล้ว

**อาณาเขตและอุปจารวัด**

วัดคลองตันราษฎร์บำรุง ด้านทิศเหนือติดกับคลองตัน ด้านทิศใต้ติดกับถนนรถยนต์สายบ้านแพ้ว-คลองตัน ทิศตะวันออกติดกับที่ดินของเอกชน ด้านทิศตะวันตกติดกับคลองรางสายบัว

**ทรัพย์สินของวัด**

มีที่ดินตั้งวัดมีเนื้อที่ ๒๐ ไร่ ๒ งาน ๕๗ ตารางวา ได้ให้ทางราชการปลูกสร้างโรงเรียนชั้นประถมศึกษา มีที่ธรณีสงฆ์ ๒๑ ไร่ ๓ งาน ๑๒ ตารางวา สถานที่ทั่วไปเป็นสวนและนาข้าว

อาคารและเสนาสนะต่าง ๆ มีอุโบสถ ศาลาการเปรียญ โรงเรียนพระปริยัติธรรม กุฏิสงฆ์ ๑๔ หลัง หอหน้า ศาลาธรรมสังเวช โรงครัว ฌาปนสถาน ศาลาท่าน้ำทรงไทย หอกลอง หอระฆัง และเขื่อนคอนกรีตเสริมเหล็ก

ปูชนียวัตถุ มีพระประธานในอุโบสถ เป็นที่เคารพสักการะของพุทธศาสนิกชนหลายตำบล

**ความเป็นมา**

สถานที่ตั้งวัดขึ้นด้วย นายโต-นางพ่วง แช่เจ็ก ได้บริจาคที่ดินเป็นจำนวน ๑๓ ไร่ ๒ งาน ให้เพื่อสร้างวัด ประชาชนชาวคลองตัน ก็ได้ร่วมแรงร่วมใจ สละทรัพย์ร่วมกันก่อสร้างเรื่อยมา นับว่าหลายยุคหลายสมัย มีพระอาจารย์ มาปกครองและก่อสร้างเรื่อยมา จนถึงสมัย พระเทพสาครมุนี (หลวงปู่แก้ว) ประชาชนได้ไปนิมนต์มาจากวัดใหญ่บ้านบ่อ ตอนนั้นเป็นครูสอนบาลีอยู่ พระเดชพระคุณพระสมุทรคุณากร เจ้าคณะจังหวัดสมุทรสาคร เป็นผู้สั่งให้ย้ายมาปกครองวัดนี้ ได้รับการแต่งตั้งให้เป็นเจ้าอาวาส ตั้งแต่วันที่ ๑๖ พฤษภาคม ๒๔๘๗ นับตั้งแต่นั้นมา เป็นช่วงแห่งความสดใสของวัดคลองตันราษฎร์บำรุง

หลวงปู่แก้ว ได้เริ่มพัฒนาการศึกษาของเด็กในชนบท ได้สร้างอาคารเรียนโรงเรียนประชาบาลให้แสงสว่างของชีวิตแก่ชาวคลองตันทั้งในปัจจุบันและอนาคต และได้ทำการพัฒนาเสนาสนะของวัดจากเดิมมาจนทำให้วัดคลองตันรุ่งเรือง ชื่อเสียงของหลวงปู่แก้วขจรขจายเป็นที่เลื่องลือไปทั่วทุกทิศ หลวงปู่แก้วปกครองอยู่ได้ถึงปี พ.ศ. ๒๔๙๕ หลวงปู่แก้วก็ได้ถูกทางการคณะสงฆ์ สั่งย้ายไปดำรงตำแหน่งเจ้าอาวาสวัดสุทธิวาตวราราม (ช่องลม) และดำรงตำแหน่งเจ้าคณะจังหวัดสมุทรสาคร

ในสมัย พระครูสาครตันติคุณ เป็นเจ้าอาวาสปกครองวัดนี้ต่อจากหลวงปู่แก้ว ได้ก่อสร้างเสนาสนะขึ้นใหม่บ้าง ซ่อมแซมเสนาสนะเก่าบ้าง สร้างสรรค์ความเจริญให้แก่ท้องถิ่น ซึ่งในขณะนี้กำลังสร้างอุโบสถขึ้นใหม่

**การศึกษาและการสาธารณสงเคราะห์**

วัดนี้ดำเนินการศึกษาพระปริยัติธรรม เปิดการสอนนักธรรมขึ้นในวัด ได้มีพระภิกษุสามเณร ผู้เรียนธรรม สอบไล่ได้ในสนามหลวงตลอดมาทุกปี

วัดนี้ได้สร้างสรรค์การพัฒนาเด็กก่อนวัยเรียน จัดตั้งศูนย์พัฒนาเด็กเล็ก สร้างอาคารศูนย์เด็กเล็กขึ้น อุปการะศูนย์พัฒนาเด็กเล็กโดยตลอดมา

วันธรรมสวนะ มีประชาชมาทำบุญทุกวันตลอดปี ในช่วงเข้าพรรษาจะมีผู้คนมาทำบุญถือศีลมากที่สุด

วันสำคัญทางพระพุทธศาสนา จัดให้มีการเวียนเทียนและทำบุญตามประเพณี อนุรักษ์มรดก ขนบธรรมเนียมไว้เป็นอย่างดี

**การบริหารและการปกครอง**

วัดคลองตันราษฎร์บำรุงดำเนินการปกครองภายในวัดตามพระธรรมวินัย ระเบียบข้อบังคับ กฎมหาเถรสมาคม และมีผู้ช่วยเจ้าอาวาส ไวยาวัจกร

รายนามเจ้าอาวาสผู้ปกครองวัดนี้ ทั้งในอดีตและปัจจุบัน คือ

๑. พระอาจารย์หงษ์

๒. พระอาจารย์แสง

๓. พระอาจารย์ช้าง

๔. พระอาจารย์ยิ้ม

๕. พระอาจารย์แหยม

๖. พระอาจารย์ลิบ

๗. พระอาจารย์พ่วง

๘. พระเทพสาครมุนี (หลวงปู่แก้ว) อดีตเจ้าคณะจังหวัดสมุทรสาคร

๙. พระครูสาครตันติคุณ

๑๐. พระครูรัตนธรรมสาคร

๑๑. พระมหาโลภณ ถิลลีโล

๑๒. พระครูปลัดดิชณัฐธพงษ์ สุภทฺโท (เจ้าอาวาสองค์ปัจจุบัน)